गणेशमान स्मृतिमा फेन्सिङ, बक्सिङ र दौड
गणेशमान सिंह फाउन्डेसनअन्तर्गत वीर गणेशमान सिंह स्पोर्ट्स कमिटीले फेन्सिङ र बक्सिङको राष्ट्रियस्तरका प्रतियोगितासँगै दौड (रोड रेस) आयोजना गर्ने भएको छ ।
काठमाडौँ — गणेशमान सिंह फाउन्डेसनअन्तर्गत वीर गणेशमान सिंह स्पोर्ट्स कमिटीले फेन्सिङ र बक्सिङको राष्ट्रियस्तरका प्रतियोगितासँगै दौड (रोड रेस) आयोजना गर्ने भएको छ ।कमिटीका संयोजक सन्जीव तुलाधरका अनुसार फागुन २१ देखि २३ सम्म त्रिपुरेश्वरस्थित कभर्डहलमा हुने फेन्सिङमा प्रदेश १, वाग्मती, गण्डकी, सुदूरपश्चिम, आर्मी र एपीएफका खेलाडीले १२ स्पर्धामा प्रतिस्पर्धा गर्नेछन् । वैशाख ६ देखि १० सम्म हुने बक्सिङमा सातै प्रदेश तथा तीन विभागीय टिमका खेलाडी सहभागी हुनेछन् । यसमा छनोट पारेर गरेका खेलाडीले प्रदेशबाट खेल्न पाउनेछन् । बक्सिङमा पुरुषका ७ र महिलाका ५ स्पर्धा समावेश गरिएको छ ।तेस्रोपल्ट गर्न लागिएको रोड रेस १० किमि र ५ किमिमा प्रतिस्पर्धा हुनेछ । यी दुवै विधामा सहभागिता खुला गरिएको बताइएको छ । कमिटीले प्रतियोगिता आयोजना गर्नका लागि अनुप कपालीलाई फेन्सिङ, राजीव श्रेष्ठलाई बक्सिङ र राजन खत्रीलाई रोड रेस संयोजक तोकेको छ । त्यस्तै, सुशील नरसिंह राणालाई रोड रेस र प्रचण्ड शर्मालाई बक्सिङमा निर्देशक बनाइएको छ ।